CELEX: 62020TN0378
Language: sk
Date: 2020-06-19 00:00:00
Title: Vec T-378/20: Žaloba podaná 19. júna 2020 – Ryanair/Komisia

3.8.2020   
            
            
               SK
            
            
               Úradný vestník Európskej únie
            
            
               C 255/35
            
         
      Žaloba podaná 19. júna 2020 – Ryanair/Komisia
      (Vec T-378/20)
      (2020/C 255/46)
      Jazyk konania: angličtina
      
         Účastníci konania
      
      
         Žalobkyňa: Ryanair DAC (Swords, Írsko) (v zastúpení: E. Vahida, F. Laprévote, S. Rating a I. Metaxas-Maranghidis, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Európskej komisie (EÚ) z 15. apríla 2020 o štátnej pomoci SA.56795 (1) a
               
            
                  —
               
               
                  uložil Európskej komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu žaloby žalobkyňa uvádza päť žalobných dôvodov.
      
                  1.
               
               
                  Prvý žalobný dôvod založený na tvrdení, že Európska komisia porušila právnu požiadavku, aby pomoc povolená podľa článku 107 ods. 2 písm. b) ZFEÚ bola určená na náhradu škody spôsobenej mimoriadnymi udalosťami, a nielen škody, ktorá vznikla jednej obeti týchto udalostí.
               
            
                  2.
               
               
                  Druhý žalobný dôvod založený na tvrdení, že Európska komisia sa dopustila zjavne nesprávneho posúdenia pri preskúmavaní proporcionality pomoci vo vzťahu k ujme spôsobenej krízou COVID-19.
               
            
                  3.
               
               
                  Tretí žalobný dôvod založený na tvrdení, že Európska komisia porušila osobitné ustanovenia ZFEÚ a všeobecné zásady európskeho práva týkajúce sa zákazu diskriminácie, slobodného poskytovania služieb a slobody usadiť sa, o ktoré sa opiera liberalizácia leteckej dopravy v EÚ od konca 80-tych rokov 20. storočia. Liberalizácia trhu leteckej dopravy v EÚ umožnila rast skutočne celoeurópskych nízkonákladových leteckých spoločností. Európska komisia neprihliadla na ujmu spôsobenú krízou COVID-19 týmto celoeurópskym leteckým spoločnostiam a ich úlohu v leteckom prepojení Dánska, keď Dánsku povolila vyhradiť pomoc len pre SAS. Článok 107 ods. 2 písm. b) ZFEÚ stanovuje výnimku zo zákazu štátnej pomoci podľa článku 107 ods. 1 ZFEÚ, nestanovuje však výnimku z ostatných pravidiel a zásad ZFEÚ.
               
            
                  4.
               
               
                  Štvrtý žalobný dôvod založený na tvrdení, že Európska komisia napriek závažným ťažkostiam nezahájila formálne vyšetrovacie konanie a porušila procesné práva žalobkyne.
               
            
                  5.
               
               
                  Piaty žalobný dôvod založený na tvrdení, že rozhodnutím došlo k porušeniu povinnosti Komisie uviesť odôvodnenie.
               
            
         (1)  Rozhodnutie Európskej komisie (EÚ) z 15. apríla 2020 o štátnej pomoci SA.56795 – Dánsko – Náhrada ujmy, ktorá vznikla spoločnosti Scandinavian Airlines v dôsledku rozšírenia COVID-19 (doposiaľ neuverejnené v Úradnom vestníku).